ŉ Nudistestrand vir KZN?Argieffoto “’n Nudistestrand sal bydra tot ekonomiese groei in die area,” het Athol Lutge, voorsitter van die Suid-Afrikaanse Nasionale Nudistevereniging, gesê. “Dit sal meer internasionale en plaaslike besoekers lok. Daar is baie geld wat saam met nudiste besoekers invloei.” Die munisipaliteit sal die vereniging na verwagting teen Woensdagoggend oor sy besluit inlig. Lutge het gesê hulle versoek dat Mpenjati-strand, tussen Palm-strand en Trafalgar, ŉ nudistestrand word. Volgens Lutge ontvang Frankryk sowat R3,5 miljoen per jaar danksy nudiste. “Dit sal vir hierdie toeriste ŉ goedkoop vakansie wees.” Tydens ŉ debat wat Maandag oor die saak gehou is, het meer as 100 inwoners aangedui hulle is ten gunste van die idee en minder as 50 inwoners was daarteen gekant, aldus Lutge. “Volgens ons munisipale regulasies word naaktheid verbied,” het Reyna Joubert, ŉ inwoner van Trafalgar, aan The Times gesê. “Indien mense wil kaal wees, het ek nie ŉ probleem daarmee nie. Ek loop kaal in my huis rond. Wanneer ek egter vir myself in die spieël kyk, dan dink ek, ek lyk soos daai kaal oumense op die strand. Alles hang. Ek wil nie na hangborste en -boude kyk op ons strand nie.” Amanda Foster, ook ŉ inwoner, het egter aan die koerant gesê: “Ek sal graag ŉ dag saam met my familie op die strand wil spandeer as nudiste. Is ek vreemd omdat ek, as ŉ ma en ouma, vry en kaal wil wees op die strand?”